# הגעלת כלים - דף מקורות

(ישיבת עתניאל, אדר, תשפ"ג)

## יסודות – כבולעו כך פולטו האם מדובר על עקורן מציאותי או על מצווה?

### במדבר פרק לא, כא-כג

...כָּל דָּבָר אֲשֶׁר יָבֹא בָאֵשׁ תַּעֲבִירוּ בָאֵשׁ וְטָהֵר אַךְ בְּמֵי נִדָּה יִתְחַטָּא וְכֹל אֲשֶׁר לֹא יָבֹא בָּאֵשׁ תַּעֲבִירוּ בַמָּיִם:

### פירוש רש"י על התורה שם

**תעבירו באש** - כדרך תשמישו הגעלתו, מה שתשמישו ע''י חמין, יגעילנו בחמין, ומה שתשמישו ע''י צלי, כגון השפוד והאסכלה, ילבננו באור:

### ש''ך יורה דעה סימן קכא ס''ק יז

הגעלה... הוא להפליט מה שבלע; אבל ליבון בשום מקום אינו מפליט... אלא כילוי הוא שמכלה איסור שבתוכו.

### הגעלת כלים לפסח (הרב צבי כהן) עמ' רעז-רעט

הטעם שמברכין על טבילת כלים ואין מברכין על הגעלת כלים כתב באו"ה (המיוחס לרבינו יונה) משום שהטבילה היא מצות עשה והגעלה מצות לא תעשה שלא לאכול נבלה... [ובהמשך מביא רבים שהקשו על מצוות לא תעשה רבות שמברכים עליהם כמו שחיטה, ביעור חמץ (בתוך פסח) טבילת נדה...]

### בבלי עבודה זרה עה ע"ב

**מתני'** הלוקח כלי תשמיש מן העובדי כוכבים את שדרכו להטביל יטביל להגעיל יגעיל ללבן באור ילבן באור השפוד והאסכלא מלבנן באור...**גמ'**... אמר רב חייא בריה דרב הונא: לא אסרה תורה אלא קדירה (דף עו עמוד א) בת יומא, דלאו נותן טעם לפגם הוא. מכאן ואילך לישתרי! גזירה קדירה שאינה בת יומא משום קדירה בת יומא.

## דרכי הגעלה וליבון

### שולחן ערוך אורח חיים תנא, ג

... כלי ראשון נקרא שהרתיחו בו מים על האש, אפילו אינו עתה על האש רק שעודנו רותח. וקודם ההגעלה צריך לשופם יפה במשחזת או ברחיים להעביר כל חלודה שבהם קודם הכשרם. הילכך אם יש בו גומות ואינו יכול לנקותו יפה, אין מועיל לו הגעלה (פי' הפלטה שהכלים פולטים האיסור שבהם והוא מלשון שורו עבר ולא יגעיל) (איוב כא) לבד וצריך ליבון במקום הגומות. הגה: והנדן של סכינים אין לה תקנה בהגעלה ואסור להכניס בה הסכין, בפסח (מהרי"ל).

### שולחן ערוך אורח חיים תנא, ד

כלים שמשתמשים בהם על ידי האור כגון שפודים ואסכלאות וכיוצא בהם, צריכים ליבון; והליבון הוא עד שיהיו ניצוצות ניתזין מהם. הגה: ויש מקילין אם נתלבן כל כך שקש נשרף עליו מבחוץ (מרדכי סי' פ"ז והגהות מיימוני פי"ז מהלכות מ"א). ונוהגין כסברא ראשונה בכל דבר שדינו בליבון, אבל דבר שדינו בהגעלה, רק שיש בו סדקים או שמחמירין ללבנו, סגי בליבון קל כזה. חצובה צריך ליבון (מהרי"ל).

### שולחן ערוך אורח חיים תנב, ו

כלי גדול שאינו יכול להכניסו לתוך כלי אחר מחמת גודלו, עושה שפה לפיו בטיט כדי שיתמלא היטב ויגיעו המים בשפתו, וממלאו מים ומרתיחו; או יקח אבן רותחת או לפיד אש וישליכנו לתוכו בעודו רותח ומתוך כך ירתיחו המים יותר ויעלו על שפתו.

### שולחן ערוך אורח חיים תנא, ו

כל כלי הולכין בו אחר רוב תשמישו; הלכך קערות אע"פ שלפעמים משתמשין בהם בכלי ראשון על האש, כיון שרוב תשמישן הוא בעירוי שמערה עליהן מכלי ראשון, כך הוא הכשרן. הגה: ויש מחמירין להגעיל הקערות בכלי ראשון (טור בשם אבי העזרי ומרדכי פ' כל שעה ותוספות סוף מסכת ע"א), וכן הוא המנהג. וכן בכל דבר שיש לחוש שמא נשתמש בו בכלי ראשון, כגון כפות וכדומה לזה (הגהות מיימוני פ"ה ואגור)...

### \* שו"ת אגרות משה אורח חיים חלק ה סימן לא

נהי שבפעם אחד הצריכו הגעלה הגדולה, משום שרק על שם איסור זה נקרא ואם יתירוהו בהגעלה גרועה אתי למיחלף באיסור כה"ג בן יומו, והיא עצם הגזירה על קדירה שאינה בת יומה... ואם כן מה שאזלינן בתר רוב תשמישו הוא רק בהגעלה דאחר בן יומו שהוא דרבנן, אבל בהגעלה דאורייתא שהוא בבן יומו אפילו כשאיכא ששים נמי יצטרך להגעיל הגעלה החמורה דווקא אף שהיה רק פעם אחת. וכיוון שהוא טעם עמוק, לא ידעו רוב העם לחלק, לכן נהגו להחמיר כדכתב הט"ז ס"ק י"א.

## כלי חרס חרסינה וזכוכית

### \* בבלי פסחים ל ע"ב

אמאי קאמר רב קדירות בפסח ישברו? ... הכא בקדירה של חרס. ואיבעית אימא: הא והא בשל חרס, זה היסקן מבפנים, וזה היסקן מבחוץ. וכי תימא, הכי נמי ליעבד ליה הסקה מבפנים, **חייס עליה**, משום דפקעה. הלכך, האי בוכיא, היסקו מבחוץ הוא, ואסור. ואי מלייה גומרי, שפיר דמי... ו**התורה העידה** על כלי חרס שאינו יוצא מידי דופיו לעולם.

### ויקרא ו, כא

וּכְלִי חֶרֶשׂ אֲשֶׁר תְּבֻשַּׁל בּוֹ יִשָּׁבֵר וְאִם בִּכְלִי נְחֹשֶׁת בֻּשָּׁלָה וּמֹרַק וְשֻׁטַּף בַּמָּיִם:

### שולחן ערוך אורח חיים, תנא, א

קדירות של חרס שנשתמש בהם חמץ כל השנה, אפילו אותם שעושים בהם דייסא ומיני קמחים, משפשפן היטב בענין שלא יהא חמץ ניכר בהם, ומותר להשהותן לאחר הפסח להשתמש בהם בין במינו בין שלא במינו. ומצניען בפסח במקום צנוע שאינו רגיל לילך שם, כדי שלא יבא להשתמש בהם בפסח, וטוב לסוגרם בחדר ולהצניע המפתח. אבל היסק שיסיקם באש אינו מועיל להם ולא לשום כלי חרס שנשתמש בהם חמין אפילו שלא ע"י האור אלא שעירה לתוכה רותחין. הגה: ויש אוסרים אפילו בכלי שני (המגיד פ"ה). ואפילו אם ימלאו גחלים, דחיישינן דלמא חייס עלייהו שמא פקעי (פי' שמא יתבקעו) ולא עביד להו הסקה מעליא. ומיהו אם החזירן לכבשן שמצרפין בו כלי חרס חדשים, מותר דכיון שמכניסין להסק גדול כזה ודאי לא חייס עלייהו דילמא פקעי, אבל לתנורים שלנו לא. הגה: כל כלי הצריך לבון או הגעלה אסור להשתמש בו אפילו צונן בלא הכשר (מרדכי ר"פ כל שעה) ועיין בי"ד סי' קכ"א).

### פניני הלכה, פסח יא, יא

נחלקו הפוסקים בדין כלי פורצלן (הנקראים גם חרסינה). דרך עשיית כלי פורצלן ככלי חרס אלא שמצפים אותם בזכוכית, על ידי הברשה או הטבלה בחומר שממנו עושים זכוכית. הלכה למעשה: לכתחילה אין להכשיר כלי פורצלן, ובשעת הצורך, כל זמן שאין בו סדקים, אפשר להכשירו בהגעלה.

### בית יוסף אורח חיים סימן תנא

וכן כתב **המרדכי** בפרק כל שעה (שם) בשם רבינו יחיאל גם כן ונתן טעם משום דהוי ככלי חרס הואיל ותחלת ברייתו מן החול והתורה העידה על כלי חרס שאינו יוצא וכו'... ו**ראבי"ה** (סי' תסד עמ' 91) כתב דכלי זכוכית שיע ולא בלע כדאמרינן גבי לב (פסחים עד:) וראיה מאבות דרבי נתן (פמ"א ה"ו) שלשה דברים נאמרו בכלי חרס ושלשה בכלי זכוכית כלי חרס בולע ומפליט ומשמר מה שבתוכו מה שאין כן בכלי זכוכית עכ"ל

### חידושי הריטב"א פסחים ל ע"ב

**הרא"ה** ז"ל למד מכאן שכלי זכוכית שנשתמש בהן בחמין אסור, אע"ג דסגי להו בהגעלה שדינם [כ]כלי מתכות לענין זה וכן להצריכם טבילה כשניקחים מן הגוי, מכל מקום איכא למיחש דחייס עלייהו דלמא פקעי ולא שרינן ליה לכתחלה להגעילן...

### שולחן ערוך אורח חיים תנא, כו

כלי זכוכית אפילו מכניסן לקיום ואפילו משתמש בהם בחמין, אין צריכים שום הכשר שאינם בולעים, ובשטיפה בעלמא סגי להו. הגה: ויש מחמירין ואומרים דכלי זכוכית אפילו הגעלה לא מהני להו; וכן המנהג באשכנז ובמדינות אלו (סמ"ק ואגור). וכן כלי כסף שיש בתוכן התוך זכוכית שקורין גישמעלצ"ט, אין להגעילו; אבל מבחוץ אינו מזיק (תה"ד סימן קל"ב).

### שו"ת ציץ אליעזר חלק ח סימן כ

על אודות כלי הפיירעקס והדורלקס... שמעתי משיחת מומחים לאותו דבר שביצירתם מערבים אל תוכם גם חומר מתכתי... א"כ אם ככה הרי מבלי שנצטרך ליכנס בכאן בבירור ההלכה מה שהב"י מיקל בשימוש כלי - זכוכית והרמ"א מחמיר ובחילוק המנהגים שיוצא מזה בין עדות האשכנזים לבין עדות הספרדים, וכן אם אפילו להמקילים אם דעתם נוחה להקל אפילו בגוונא דא...

### שו"ת ציץ אליעזר חלק ט סימן כו

מיהו ע"י הגעלה אפשר להתיר בכלי הדורלקס, ובזה ביותר בכלי הפיירקס, בהיות שאין בהם חשש של דילמא פקעי ודילמא חייס, בהיות ודרך תשמישן בכך ע"ג האש, וההגעלה היא בכדרך תשמישן, וכבר העלו (אחרי בירור ומו"מ ארוך) לפסוק כן בספרים ירושת הפליטה סי' כ' ושו"ת חבלים בנעימים ח"ד סי' ו' ושו"ת מנחת יצחק ח"א סי' ס"ו. על פסח כתבו בהסתייגות, השארית הפליטה מחמיר והמנחת יצחק מתיר רק בשעת הדחק כיעו"ש, אבל בכל השנה אם נאסרו מתירים בהגעלה אפילו לכתחילה כיעו"ש. וכבר פורסם פסק הלכה שפסק בזה גם הגאון הגרצ"פ פרנק ז"ל מי שהיה רבה של ירושלים, והוא: דכלי פיירקס שמבשלים בהם מותרים להשתמש בהם בפסח ע"י הגעלה ג' פעמים. ואין להאריך בכאן יותר.

# מדריך למעשה הכשרת כלים ומטבח

# הכשרת הכלים

## עקרונות מקדימים

1. **ניקוי הכלי –** ההגעלה נועדה להוציא את החמץ הבלוע בכלים, אך את החמץ הדבוק בכלי, יש להסיר על ידי ניקוי יסודי. על כן, לפני שמכשירים כל כלי שהוא, יש לנקות אותו היטב. כלי שרוט וכלי שאין יכול לנקותו יכול להיות מוכשר אך ורק בליבון.
2. **כלי חמץ שלא בשימוש בפסח –** מותר להשהות "כלי חמץ" בבית, ולכן כל כלי שאינו בשימוש צריך לנקותו מחמץ אך אין צורך להסיר שומנים דבוקים ואוכל שורף מדפנות סירים ותנורים שאינם בשימוש. כן הכלל בכל המטבח: כלי בשימוש צריך הכשרה, וכלי שאינו בשימוש מחייב נקיון משאריות חמץ הניכר בעין.

## "כבולעו כך פולטו" למעשה

1. **בליעה בנוזל (לדוגמא: סירים) –** כלים שמשמשים לבישול עם נוזל, וכן כלים שכבשו בהם 24 שעות נוזל אפילו אם הוא קר – מוכשרים ע"י הגעלה (מים רותחים).
2. **בליעה יבשה (לדוגמא: תבניות אפיה שאופים עליהם ישירות חלות)** – צריכים "ליבון חמור" ע"י אש ישירה עד שיאדימו (למעשה אין להכשירם לפסח אלא בכלים עמידים שאינם מצויים בדרך כלל).
3. **כלי שני –** כלים שאין משתמשים בהם ישירות עם אש, כגון סכו"ם, צלחות וכדומה – מוכשרים ע"י הגעלה.
4. **בליעה קרה** – כלים שמשמשים רק להכנת או אכילת אוכל קר, כגון כוסות מים, די בניקוי יסודי.
5. **רוב שימושו –** לנהוגים כשו"ע – מכשירים לפי רוב שימוש הכלי (לכן צלחת שרוב שימושה בקר די בשטיפה), לנוהגים כרמ"א – הולכים אחר התשמיש החמור ביותר (שו"ע תנא,ו).
6. כלים שניתן להכשירם בהגעלה, ניתן להכשירם גם בליבון (ומספיק "ליבון קל").
7. **אינו בן יומו** - אין להגעיל כלים שנעשה בהם שימוש במשך היממה קודם להגעלתם, אך ניתן ללבנם.

## כלים שלא ניתן להכשיר:

א. כלים שלא ניתן לנקותם באופן מלא. ב. כלי חרס שבלעו בחם (לנוהגים כרמ"א – בכלל זה כלי זכוכית דקים שאינם עמידים בחום). ג. כלים שיש חשש שיתקלקלו בשעת הכשרם.

# הכשרת המטבח

1. **בקבוק לתינוק** – הגעלה.
2. **טוסטר** (להכנת סנדביצ'ים. "טוסטר אובן" דינו כתנור) – אי אפשר להכשיר.
3. **כיור** (רגיל, מחרסינה) - לנוהגים כשולחן ערוך ניתן להסתפק בעירוי מים רותחים ישר מהקומקום המבעבע, ואילו לנוהגים כרמ"א אין לאטום את הכיור ולמלאותו מים רותחים לשטיפת כלים במהלך פסח. עדיף להניח קערת פלסטיק או רשת שתפריד בין הכיור לבין כלי הפסח.
4. **כיריים של גז** – החצובות מברזל שעליהם עומדים הסירים צריכים לחומרא "ליבון קל", או עטיפה בנייר כסף (רמ"א תנא, ד; משנ"ב שם לד), למעשה הם לא עמידים לליבון ולכן יש להעדיף לכסותם. במקום צורך ניתן להכשיר בהגעלה (חזון עובדיה עמ' קלז). שאר הברזלים שאינם נוגעים בסירים, ראשי הגז, המשטח שתחת החצובות - יש לנקות היטב משאריות האוכל.
5. **כלי זכוכית** – לנוהגים כדעת השולחן ערוך ניתן להשתמש בהם ללא הגבלה, ודי בשטיפה טובה, אמנם בזכוכיות שמשתמשים בתנורים נלע"ד שצריך הגעלה (ציץ אליעזר ח"ט, כו; בניגוד לחזון עובדיה קנב-קנז). לנוהגים **כרמ"א**, הכלים שמשתמשים בהם בכל השנה רק בצונן - שוטפם היטב. כלי זכוכית שעמידים בחום (פיירקס, דורלקס, קורל וכד') ניתן להגעיל אותם (ויש מחמירים להצריך הגעלה שלוש פעמים, ציץ אליעזר שם; חזון עובדיה עמ' קנו). לאחר ההגעלה יש להיזהר שלא להכניס אותם מיד למים קרים, כדי שלא יתנפצו.
6. **כלי חרסינה וקרמיקה** – אם השתמשו בהם בחום, אי אפשר להכשירם (ראו לעיל שכלי קורל הינם זכוכית ולכן כדאי לברר בכל כלי).
7. **מחבת** – **מחבת יצוקה**, לנוהגים כשולחן ערוך ניתן להגעיל כיוון שרוב השימוש איננו יבש, ואילו לנוהגים כרמ"א יש ללבן ליבון קל בגלל שלפעמים מטגנים עם קצת מאוד שמן (תנא,יא). **מחבת טפלון**, שמטגנים בה במעט מאוד שמן, דינה כתבנית אפיה שצריכה ליבון חמור, ומעשית אין דרך להכשירה (מ"ב תנא, סה).
8. **מיחם חשמלי, קומקום חשמלי** - ניקוי, במקום שאין חשש שהגיעו פירורים אין צריך הכשרה. במקום שמגיעים אליו פירורים יש למלא מים עד הגובה המקסימלי המותר, ולהרתיח (ערוך השולחן תנב,ה). מי שנוהג להניח לפעמים חלה על המיחם – יעשה הגעלה למכסה או יעטוף את המכסה בחלק הפנימי בנייר אלומיניום.
9. **מיקרוגל** - לנקות היטב, להמתין 24 שעות מאז השימוש האחרון בחמץ, ולהכניס 2/3 כוס מים למשך שתי דקות (שלאחר הרתיחה יבעבעו במשך דקה. יש לוודא שהכוס לא תתרוקן, כדי שלא תתנפץ). ראוי תמיד ובפרט בפסח עצמו להשתמש בכלים סגורים היטב. את צלחת הזכוכית המסתובבת יש להגעיל או להצניעה.
10. **מנגל –** אם משתמשים ברשת לחמץ גמור יש להחליף את הרשת או ללבן אותה באש עד שתאדים ("ליבון חמור" במנגלים מוצקים הרשת עמידה לחום גבוה ולכן אפשר להפעיל את המנגל למקסימום חום וכך ללבן את הרשת). לשאר חלקי המנגל מספיק נקיון.
11. **מתקן לייבוש כלים** - לנקות היטב, ואין צורך בהגעלה.
12. **פלטה של שבת** – לכסות בנייר אלומיניום (כך עדיף בפרט מי שנוהג להניח חלות ישר על הפלטה) או לנקות היטב ולהפעיל לחום מקסימלי (כחצי שעה) ולערות מים רותחים.
13. **שולחן ומדפי אוכל** - ניקוי יסודי ופריסת מפה או כיסוי אחר במשך כל החג, ואין צורך לשפוך עליו מים רותחים, מחשש שינזק. שולחן המשמש ללישת בצק, יש להקפיד על כיסוי אטום (מפת פלסטיק אטומה או נייר כסף עבה).
14. **שיש** – שיש שאין בו סדקים ניתן להכשיר בעירוי מים רותחים ישירות מהקומקום בעודם מבעבעים (אם השיש רגיש לחום - מוצע לשפוך תחילה מים חמימים, לנגב ואז מים רותחים, וכך למנוע מעבר חד של טמפרטורה), או לכסות את השיש בשעוונית או נייר כסף עבה, שיש ישן או סדוק חייב בכיסוי.
15. **תנור אפיה -** לנקות היטב, להמתין 24 שעות מאז השימוש האחרון, ולהפעיל בחום מקסימלי (עם הרשתות בפנים) במשך שעה. יש מחמירים שלא להכשיר תנור אפיה, ועליהם לנקות את התנור רק מפירורים ממש. **תנור פירוליטי** - ניתן להחשיב את הניקוי העצמי כליבון (5000) אפילו למחמירים בתנור רגיל.